Kusile-kragstasie aan nasionale netwerk gekoppelKusile- eenheid 1 (Foto: Eskom, Twitter) Eskom het Dinsdag gesê die eerste eenheid van die Kusile-kragstasie is vir die eerste keer Maandagaand aan die nasionale netwerk gekoppel. Die kragvoorsiener het in ŉ verklaring gesê dit bied ŉ verdere 800 MW “om die kragstelsel nog verder te stabiliseer om Suid-Afrika se ekonomiese groei te ondersteun”. Kusile, ŉ steenkoolkragstasie naby Kendal-kragstasie in Mpumalanga, sal uiteindelik ses eenhede hê, waarvan elkeen 800 MW-kapasiteit kan verskaf. Dit sal na verwagting in 2022 finaal afgehandel wees. Eskom het daarop gewys dat eenheid 1 van Kusile in ŉ tyd kom waar hy oortollige kapasiteit bou om kragvoorsiening te verseker. Dit is bykomend tot eenheid 6 van die Medupi-kragstasie wat al meer as ŉ jaar lank operasioneel is, en het 1 332 MW van al vier eenhede van die Inqula-skema bekom, tesame met die sinchronisasie van Medupi- eenheid 5. Volgens die verklaring kan Eskom sy kragvoorsiening verhoog na meer as 200 000 huishoudings teen die einde van Maart 2017. Die departement van energie het ŉ teiken van 169 722 gestel. Eskom het ook gesê hy het sy uitvoere aan buurlande verhoog, van wie talle se hidroskemas deur die droogte getref is. Eskom se elektrisiteitsverkope aan Botswana, Namibië, Zambië en Zimbabwe het tot 31,6% toegeneem in die ses maande tot 30 September. Matshela Koko, tussentydse groep- uitvoerende hoof van Eskom, het gesê Eskom fokus op die lesse wat hy geleer het uit nuwe bouprojekte en daarom is die eenheid vroeg gesinchroniseer.